## Pravilnik o službenoj odori službenika i namještenika uprave za sigurnost plovidbe i zaštitu mora

### NN 110/2006 (9.10.2006.), Pravilnik o službenoj odori službenika i namještenika uprave za sigurnost plovidbe i zaštitu mora

# MINISTARSTVO MORA, TURIZMA, PROMETA I RAZVITKA

**2445**

Na temelju članka 13. stavka 3. točke 1. Zakona o lučkim kapetanijama (»Narodne
novine«, br. 124/97), ministar mora, turizma, prometa i razvitka donosi

## PRAVILNIK

### O SLUŽBENOJ ODORI SLUŽBENIKA I NAMJEŠTENIKA UPRAVE ZA SIGURNOST PLOVIDBE I ZAŠTITU MORA

I. OPĆE ODREDBE

Članak 1.

Ovim Pravilnikom propisuje se službena odora, službenika i namještenika Uprave
za sigurnost plovidbe i zaštitu mora.

Članak 2.

Pod službenom odorom u smislu članka 1. ovoga Pravilnika, podrazumijeva se
svečana službena odora, ljetna radna službena odora, zimska radna službena odora
i zaštitna radna odora te pripadajuće oznake; službena oznaka, oznake zvanja te
znakovlje propisano ovim Pravilnikom.

Članak 3.

Službenu odoru dužni su nositi:
– službenici i namještenici Uprave za sigurnost plovidbe i zaštitu mora (u
daljnjem tekstu: službenici i namještenici).

Članak 4.

Osobe iz članka 3. ovoga Pravilnika dužne su nositi svečanu službenu odoru na
dane državnih praznika i blagdana, te u drugim svečanim prigodama.
Osobe iz stavka 3. ovoga Pravilnika dužne su nositi ljetnu radnu službenu odoru
za vrijeme obnašanja službene dužnosti od16. svibnja do 14. listopada.
Osobe iz članka 3. ovoga Pravilnika dužne su nositi zimsku radnu službenu odoru
za vrijeme obnašanja službene dužnosti od15. listopada do 15. svibnja.
Zaštitnu radnu odoru dužni su nositi za vrijeme obnašanja službene dužnosti
odnosno prilikom obavljanja posebnih zadataka, službenici zaduženi za obavljanje
inspekcijskog nadzora i članovi posade brodova i brodica kapetanija tijekom
cijele godine.

II. SASTAVNI DIJELOVI I BOJA SLUŽBENE ODORE

*Svečana službena odora*

Članak 5.

Sastavni dijelovi svečane službene odore su:
– ženski šešir bijele boje okruglog oblika sa znakom/muška kapa – tanjurača
bijele boje sa znakom čiji je štitnik izrađen od plastike crne boje, presvučen
crnom tkaninom,
– bijeli svečani ženski kostim/bijelo svečano muško odijelo,
– crni remen s metalnom kopčom u sredini koje su dva prekrižena admiralitetska
sidra,
– bijele cipele izrađene od bijele prirodne kože s gumenim (antišivalo) slojem
protiv klizanja,
– bijele čarape,
Čelnik Uprave nosi mušku kapu – tanjuraču bijele boje sa znakom i izvezenim
pleterom spojenim s dva mala gumba, čiji je štitnik izrađen od plastike crne
boje, presvučen crnom tkaninom, a oko vanjskog ruba izvezene su u dva reda
stilizirane maslinove grančice u boji zlata, te bijeli remen s metalnom kopčom u
sredini koje su dva prekrižena admiralitetska sidra, odnosno žene; ženski šešir
bijele boje okruglog oblika sa znakom i obrubljenim strojno izvezenim maslinovim
grančicama zlatne boje u dva reda i izvezenim pleterom spojenim s dva mala
gumba.
Lučki kapetan i glavni inspektor nose mušku kapu – tanjuraču bijele boje sa
znakom i izvezenim pleterom spojenim s dva mala gumba, čiji je štitnik izrađen
od plastike crne boje, presvučen crnom tkaninom, a oko vanjskog ruba izvezene su
stilizirane maslinove grančice u boji zlata, odnosno žene; ženski šešir bijele
boje okruglog oblika sa znakom i obrubljenim strojno izvezenim maslinovim
grančicama zlatne boje i izvezenim pleterom spojenim s dva mala gumba.
Pripadni dijelovi svečane odore su:
– oznake zvanja na sakou ženskog kostima i jakni muškog odijela u predjelu
ramena,
– strojno izvezena dva prekrižena admiralitetska sidra boje zlata na dnu rukava
sakoa ženskog kostima i jakne muškog odijela,
– gumbi, veliki promjera 20 mm, odnosno mali promjera 12 mm,izrađeni od metala
boje zlata, s dva prekrižena admiralitetska sidra,
– metalnu pločicu s imenom i prezimenom na gornjem pred­njem dijelu ženskog
kostima i jakni muškog odijela.

*Zimska radna službena odora*

Članak 6.

Sastavni dijelovi zimske radne službene odore osoba iz članka 3. ovog
Pravilnika, osim članova posade na brodovima i brodicama kapetanija su:
– kapa sa šiltom tamnoplave boje sa znakom,
– bijela bluza dugih rukava s dva izvezena prekrižena admiralitetska sidra boje
zlata na preklopu lijevog džepa/bijela košulja dugih rukava s dva izvezena
prekrižena admiralitetska sidra boje zlata na preklopu lijevog džepa,
– sako (ženski) tamnoplave boje sa strojno izvezenim oznakama zvanja na dnu
rukava/muška jakna tamnoplave boje sa strojno izvezenim oznakama zvanja na dnu
rukava,
– pulover-vesta tamnoplave boje,
– suknja tamnoplave boje/hlače tamnoplave boje,
– zimska tamnoplava POLO majica dugih rukava sa službenom oznakom na rukavima te
boje zlata strojno izvezenim natpisom »KAPETANIJA« na predjelu leđa,
– tamnoplava svilena kravata,
– zimski kaput tamnoplave boje (dolamica),
– remen crne boje s metalnom kopčom u sredini koje su dva prekrižena
admiralitetska sidra,
– crne cipele izrađene od crne prirodne kože,
– tamnoplave pamučne čarape.
Za gumbe vrijedi odredba članka 5., stavka 4., alineje 3. ovoga Pravilnika.

Članak 7.

Sastavni dijelovi zimske radne službene odore članova posade na brodovima i
brodicama kapetanije su:
– kapa sa šiltom tamnoplave boje sa znakom,
– zimska tamnoplava POLO majica dugih rukava sa službenom oznakom na rukavima te
boje zlata strojno izvezenim natpisom »KAPETANIJA« na predjelu leđa i strojno
izvezenim natpisom »SAR« narančaste boje na gornjem lijevom prednjem dijelu,
– pulover-vesta tamnoplave boje
– zimska jakna tamnoplave boje s pripadajućim reflektirajućim oznakama te u
narančastoj boji natpisom »KAPETANIJA« na predjelu leđa i natpisom »SAR« na
čičak u gornjem lijevom prednjem dijelu.
– zimske hlače tamnoplave boje s džepovima po boku,
– platneni remen crne boje s metalnom kopčom u sredini koje su dva prekrižena
admiralitetska sidra,
– cipele izrađene od crne prirodne kože s gumenim (antišivalo) slojem protiv
klizanja,
– tamnoplave pamučne čarape.

*Ljetna službena odora*

Članak 8.

Sastavni dijelovi ljetne radne službene odore osoba iz članka 3. ovog
Pravilnika, osim članova posade na brodovima i brodicama kapetanija su:
– kapa sa šiltom tamnoplave boje sa znakom,
– bijela bluza kratkih rukava s dva izvezena prekrižena admiralitetska sidra
boje zlata na poklopcu lijevog džepa te sa službenom oznakom na rukavima/bijela
košulja kratkih rukava s dva izvezena prekrižena admiralitetska sidra boje zlata
na poklopcu lijevog džepa te sa službenom oznakom na rukavima,
– sako (ženski) tamnoplave boje sa strojno izvezenim oznakama zvanja na dnu
rukava/muška jakna tamnoplave boje sa strojno izvezenim oznakama zvanja na dnu
rukava,
– suknja tamnoplave boje/hlače tamnoplave boje,
– bijela POLO majica kratkih rukava sa službenom oznakom na rukavima te boje
zlata strojno izvezenim natpisom »KAPETANIJA« na predjelu leđa,
– crni remen s metalnom kopčom u sredini koje su dva prekrižena admiralitetska
sidra,
– crne cipele izrađene od crne prirodne kože,
– tamnoplave pamučne čarape.
Za gumbe vrijedi odredba članka 5., stavka 4. alineje 3. ovoga Pravilnika.
Pripadni dijelovi ljetne radne službene odore su:
– oznake zvanja na bluzi/košulji u predjelu ramena, koje se nose u slučajevima
kada se ne nosi sako (ženski), odnosno muška jakna.

Članak 9.

Sastavni dijelovi ljetne radne službene odore članova posade na brodovima i
brodicama kapetanije su:
– kapa sa šiltom tamnoplave boje sa znakom,
– bijela POLO majica kratkih rukava sa službenom oznakom na rukavima te boje
zlata strojno izvezenim natpisom »KAPETANIJA« na predjelu leđa i strojno
izvezenim natpisom »SAR« narančaste boje na gornjem lijevom prednjem dijelu,
– ljetna jakna tamnoplave boje s pripadajućim reflektirajućim oznakama te u
narančastoj boji natpisom »KAPETANIJA« na predjelu leđa i natpisom »SAR« na
čičak u gornjem lijevom prednjem dijelu,
– hlače – bermude tamnoplave boje s džepovima po boku,
– crni platneni remen s metalnom kopčom u sredini koje su dva prekrižena
admiralitetska sidra,
– crne cipele izrađene od crne prirodne kože s gumenim slojem na točkice protiv
klizanja,
– tamnoplave pamučne čarape.

*Zaštitna radna odora*

Članak 10.

Sastavni dijelovi zaštitne radne odore osoba iz članka 4. stavka 4., osim
članova posade na brodovima i brodicama kapetanije su:
– zaštitna kaciga od plastike,
– jakna tamnoplave boje s pripadajućim reflektirajućim oznakama te s rukavima
koji se mogu skinuti, i u narančastoj boji nat­pisom »KAPETANIJA« na predjelu
leđa i natpisom »PSC« na čičak u gornjem lijevom prednjem dijelu,
– hlače tamnoplave boje s džepovima sa strane,
– kombinezon bijele boje sa, u boji zlata, strojno izvezenim natpisom
»KAPETANIJA« na predjelu leđa i u narančastoj boji nat­pisom »PSC« na čičak u
gornjem lijevom prednjem dijelu,
– pojas za pripadajuću opremu,
– odijelo tamnoplave boje s postavom na skidanje te u narančastoj boji natpisom
»KAPETANIJA« na predjelu leđa i natpisom »PSC« na čičak u gornjem lijevom
prednjem dijelu,
– kišno odijelo – kabanica tamnoplave boje nepropusno za vodu, s pripadajućim
reflektirajućim oznakama te u narančastoj boji natpisom »KAPETANIJA« na predjelu
leđa i natpisom »PSC« na čičak u gornjem lijevom prednjem dijelu,
– rukavice plave boje,
– crne cipele izrađene od crne hidrofobirane kože s gumenim slojem protiv
klizanja s ojačanjem na prednjem dijelu,
– čizme izrađene od gume tamnoplave boje,
– tamnoplave pamučne čarape.

Članak 11.

Sastavni dijelovi zaštitne radne odore članova posade na brodovima i brodicama
kapetanije su:
– zaštitna kaciga,
– vunena kapa sa, na prednjem dijelu, u boji zlata dva izvezena prekrižena
admiralitetska sidra,
– kombinezon tamnoplave boje sa, u boji zlata, strojno izvezenim natpisom
»KAPETANIJA« na predjelu leđa i u narančastoj boji natpisom »SAR« na čičak u
gornjem lijevom prednjem dijelu,
– kišno odijelo – kabanica tamnoplave boje nepropusno za vodu, s pripadajućim
reflektirajućim oznakama te u narančastoj boji natpisom »KAPETANIJA« na predjelu
leđa i natpisom »SAR« na čičak u gornjem lijevom prednjem dijelu,
– odijelo tamnoplave boje s postavom na skidanje te u narančastoj boji natpisom
»KAPETANIJA« na predjelu leđa i natpisom »SAR« na čičak u gornjem lijevom
prednjem dijelu,
– rukavice tamnoplave boje,
– crne cipele izrađene od crne hidrofobirane kože s gumenim slojem protiv
klizanja s ojačanjem na prednjem dijelu,
– čizme izrađene od gume tamnoplave boje,
– tamnoplave pamučne čarape,
– prsluk za spašavanje (samonapuhavajući).

III. ZNAK SLUŽBENE ODORE

Članak 12.

Osobe iz članka 3. ovog Pravilnika dužne su nositi znak na:
1. na kapi-tanjurači;
2. na šeširu;
3. na kapi sa šiltom.
Osobe iz članka 3. ovoga Pravilnika dužne su nositi na prednjoj gornjoj strani
kape-tanjurače/šešira odnosno kape sa šiltom znak. Znak je strojno vezen na
crnoj podlozi, oblika istostraničnog trokuta zaobljenih kutova, dužine stranica
70 mm, u sredini kojeg su vezena dva prekrižena admiralitetska sidra boje zlata,
s dužinom dijagonala 35 mm, a iznad njih svijetloplavom, tamnoplavom, crvenom,
bijelom i crnom bojom, te bojom zlata, grb Republike Hrvatske, visine 25 mm. Oko
dvaju prekriženih admiralitetskih sidara, polukružno su vezene stilizirane
maslinove grančice u boji zlata.

IV. SLUŽBENA OZNAKA SLUŽBENE ODORE

Članak 13.

Osobe iz članka 3. ovog Pravilnika dužne su nositi službenu oznaku na:
1. bluzi/košulji kratkih rukava;
2. POLO majici kratkih i dugih rukava.
Osobe iz članka 3. ovoga Pravilnika dužne su nositi službenu oznaku na gornjem
dijelu rukava ispod ramena. Službena oznaka sastoji se od:
– crne tkanine, oblika istostraničnog trokuta zaobljenih kutova obrubljenog
strojno izvezenim u boji zlata hrvatskim pleterom, visine 85 mm, širine 70 mm u
sredini kojeg su vezena dva prekrižena admiralitetska sidra boje zlata, s
dužinom dijagonala 30 mm, a iznad njih svijetloplavom, tamnoplavom, crvenom,
bijelom i crnom bojom, te bojom zlata, grb Republike Hrvatske, visine 20 mm. Oko
dvaju prekriženih admiralitetskih sidara, polukružno su vezene stilizirane
maslinove grančice u boji zlata,
– crne tkanine, oblika zaobljenog pravokutnika, dužine 100 mm na donjim
kutovima, visine 25 mm sa strojno izvezenim nat­pisom »KAPETANIJA« u boji zlata,
uokvirenim strojno izvezenim linijama boje zlata.

V. OZNAKA ZVANJA SLUŽBENE ODORE

Članak 14.

Osobe iz članka 3. ovog Pravilnika dužne su nositi oznaku zvanja na:
1. bluzi/košulji kratkih rukava;
3. svečanom ženskom kostimu/muškom odijelu;
5. sakou (ženskom);
6. muškoj jakni.

Članak 15.

Za osobe iz članka 3. ovoga Pravilnika utvrđuju se sljedeće oznake koje su dužni
nositi na gornjem dijelu naramenice, a izrađene su od crne tkanine, u obliku
nepravilnog peterokutnika, širine 50 mm i dužine 145 mm:
1. Oznaka na bluzi kratkih rukava strojno je vezena u obliku 4 paralelna
pravokutnika: prvi širine 36 mm i dužine 50 mm, a ostala tri svaki širine 12 mm
i dužine 50 mm, od hrvatskog tropleta boje zlata, između kojih je razmak 6 mm.
Na udaljenosti 6 mm prema ramenu od četvrtoga pravokutnika, vezena su dva
prekrižena admiralitetska sidra boje zlata s dužinom dijagonala 27 mm;
2. Oznaka na bluzi kratkih rukava strojno je vezena u obliku 3 paralelna
pravokutnika: prvi širine 36 mm i dužine 50 mm, a druga dva svaki širine 12 mm i
dužine 50 mm, od hrvatskog tropleta boje zlata, između kojih je razmak 6 mm. Na
udaljenosti 6 mm prema ramenu od trećega pravokutnika, vezena su dva prekrižena
admiralitetska sidra boje zlata s dužinom dijagonala 27 mm;
3. Oznaka na bluzi kratkih rukava strojno je vezena u obliku 2 paralelna
pravokutnika: prvi širine 36 mm i dužine 50 mm, a drugi širine 12 mm i dužine 50
mm, od hrvatskog tropleta boje zlata, između kojih je razmak od 6 mm. Na
udaljenosti 6 mm prema ramenu od drugoga pravokutnika, vezena su dva prekrižena
admiralitetska sidra boje zlata s dužinom dijagonala 27 mm;
4. Oznaka na bluzi kratkih rukava strojno je vezena u obliku 4 paralelna
pravokutnika, svaki širine 12 mm i dužine 50 mm, od hrvatskog tropleta boje
zlata, između kojih je razmak od 6 mm. Na udaljenosti 6 mm prema ramenu od
četvrtoga pravokutnika, vezena su dva prekrižena admiralitetska sidra boje zlata
s dužinom dijagonala 27 mm;
5. Oznaka na bluzi kratkih rukava strojno je vezena u obliku 3 paralelna
pravokutnika, svaki širine 12 mm i dužine 50 mm, od hrvatskog tropleta boje
zlata, između kojih je razmak od 6 mm. Na udaljenosti 6 mm prema ramenu od
trećega pravokutnika, vezena su dva prekrižena admiralitetska sidra boje zlata s
dužinom dijagonala 27 mm;
6. Oznaka na bluzi kratkih rukava strojno je vezena u obliku 2 paralelna
pravokutnika, svaki širine 12 mm i dužine 50 mm, od hrvatskog tropleta boje
zlata, između kojih je razmak 6 mm. Na udaljenosti 6 mm prema ramenu od drugoga
pravokutnika, vezena su dva prekrižena admiralitetska sidra boje zlata s dužinom
dijagonala 27 mm;
7. Oznaka na bluzi kratkih rukava strojno je vezena u obliku pravokutnika širine
12 mm i dužine 50 mm, od hrvatskog tropleta boje zlata. Na udaljenosti 6 mm
prema ramenu od pravokutnika, vezena su dva prekrižena admiralitetska sidra boje
zlata s dužinom dijagonala 27 mm;
8. Oznaka na bluzi kratkih rukava strojno je vezena u obliku dva prekrižena
admiralitetska sidra boje zlata s dužinom dijagonala 27 mm, na udaljenosti 50 mm
prema ramenu.
Za oznake na svečanom ženskom kostimu i muškom odjelu, te košulji kratkih rukava
vrijede odredbe točke 1., 2., 3., 4., 5., 6., 7. i 8. stavka 1. ovoga članka.

Članak 16.

Za osobe iz članka 3. ovoga Pravilnika, utvrđuju se sljedeće oznake koje su
dužni nositi našivene, kao vrpce na donjem dijelu rukava, vezene od konca boje
zlata u obliku hrvatskog tropleta i dva prekrižena admiralitetska sidra boje
zlata:
1. Oznaka na sakou strojno je vezena širine 36 mm i 12 mm. Našivena je tako da
obavija rukav; prvo vrpca širine 36 mm, a zatim paralelno, na udaljenosti 6 mm,
tri paralelne vrpce, svaka širine 12 mm, između kojih je razmak 6 mm. Na
udaljenosti 6 mm prema ramenu od četvrte vrpce, vezena su dva prekrižena
admiralitetska sidra s dužinom dijagonala 45 mm;
2. Oznaka na sakou strojno je vezena širine 36 mm i 12 mm. Našivena je tako da
obavija rukav; prvo vrpca širine 36 mm, a zatim paralelno, na udaljenosti 6 mm,
dvije paralelne vrpce, svaka širine 12 mm, između kojih je razmak 6 mm. Na
udaljenosti 6 mm prema ramenu od treće vrpce, vezena su dva prekrižena
admiralitetska sidra s dužinom dijagonala 45 mm;
3. Oznaka na sakou strojno je vezena širine 36 mm i 12 mm. Našivena je tako da
obavija rukav; prvo vrpca širine 36 mm, a zatim paralelno, na udaljenosti 6 mm,
vrpca širine 12 mm. Na udaljenosti 6 mm prema ramenu od uže vrpce, vezena su dva
prekrižena admiralitetska sidra s dužinom dijagonala od 45 mm;
4. Oznaka na sakou strojno je vezena širine 12 mm, našivena je tako da obavija
rukav u četiri paralelna reda, između kojih je raz­mak 6 mm. Na udaljenosti 6 mm
prema ramenu od četvrte vrpce, vezena su dva prekrižena admiralitetska sidra s
dužinom dijagonala 45 mm;
5. Oznaka na sakou strojno je vezena širine 12 mm, našivena je tako da obavija
rukav u tri paralelna reda, između kojih je razmak 6 mm. Na udaljenosti 6 mm
prema ramenu od treće vrpce, vezena su dva prekrižena admiralitetska sidra s
dužinom dijagonala od 45 mm;
6. Oznaka na sakou strojno je vezena širine 12 mm, našivena je tako da obavija
rukav u dva paralelna reda, između kojih je razmak 6 mm. Na udaljenosti 6 mm
prema ramenu od druge vrpce, vezena su dva prekrižena admiralitetska sidra s
dužinom dijagonala 45 mm;
7. Oznaka na sakou strojno je vezena širine 12 mm, našivena je tako da obavija
rukav. Na udaljenosti 6 mm prema ramenu, vezena su dva prekrižena admiralitetska
sidra s dužinom dijagonala 45 mm;
8. Oznaka na sakou strojno je vezena u obliku dva prekrižena admiralitetska
sidra s dužinom dijagonala 45 mm.
Za oznake na muškoj jakni te ženskom sakou, vrijede odredbe iz točke 1., 2., 3.,
4., 5., 6., 7. i 8. stavka 1. ovoga članka.

Članak 17.

Oznaka zvanja se utvrđuje prema radnom mjestu i položaju osobe iz članka 3.
ovoga Pravilnika.

Članak 18.

Osobe iz članka 3. ovoga Pravilnika dužne su nositi oznake zvanja kako slijedi:
Čelnik Uprave – za oznaku vrijedi odredba članka 15. stavka 1. točke 1., stavka
2. i članka 16. stavka 1. točke 1., stavka 2;
Lučki kapetan i glavni inspektor – za oznaku vrijedi odredba članka 15. stavka
1. točke 2., stavka 2. i članka 16. stavka 1. točke 2., stavka 2.
Načelnik Odjela i viši inspektor – za oznaku vrijedi odredba članka 15. stavka
1. točke 3., stavka 2. i članka 16. stavka 1. točke 3., stavka 2.
Savjetnik i inspektor – za oznaku vrijedi odredba članka 15. stavka 1. točke 4.,
stavka 2. i članka 16. stavka 1. točke 4., stavka 2.
Radna mjesta i položaji I. vrste zvanja, osim iz stavka 2., 3., 4., ovog članka,
kapetan ispostave I. vrste, zapovjednik broda, te pomorski strojar – za oznaku
vrijedi odredba članka 15. stavka 1. točke 5., stavka 2. i članka 16. stavka 1.
točke 5., stavka 2.
Radna mjesta i položaji II. vrste zvanja, te kapetan ispostave II. vrste – za
oznaku vrijedi odredba članka 15. stavka 1. točke 6., stavka 2. i članka 16.
stavka 1. točke 6., stavka 2.
Radna mjesta i položaji III. vrste zvanja – za oznaku vrijedi odredba članka 15.
stavka 1. točke 7., stavka 2. i članka 16. stavka 1. točke 7., stavka 2.
Namještenici iz članka 3. ovoga Pravilnika dužni su nositi oznaku zvanja iz
članka 15. stavak 1. točka 8., stavak 2. i članka 16. stavak 1. točka 8., stavak
2.

Članak 19.

Za osobe iz članka 3. ovoga Pravilnika utvrđuje se sljedeća oznaka koju su dužne
nositi na kravati:
Na srednjoj visini 300 mm od vrha kravate utkane su paralelno, pod kutem od 45°
od okomice smjera kazaljke na satu, plava, bijela i crvena vrpca, svaka širine 1
mm. Paralelno s crvenom vrpcom na udaljenosti 8 mm, odnosno paralelno s plavom
vrpcom na udaljenosti 3 mm, utkan je po jedan niz prekriženih admiralitetskih
sidara, dužine dijagonala 20 mm. Središnje sidro u donjem nizu je srebrne boje,
dok su ostala plave boje (boje kravate).
Osobe iz članka 3. ovog Pravilnika dužne su uvijek nositi kravatu na
bluzi/košulji dugih rukava.

VI. ZNAKOVLJE

Članak 20.

Znakovlje u smislu Glave VI. ovog Pravilnika podrazumijeva metalnu pločicu s
imenom i prezimenom i značku.

Članak 21.

Osobe iz članka 3. ovog Pravilnika dužne su nositi metalnu pločicu s imenom i
prezimenom na:
1. bluzi;
2. košulji;
3. svečanom ženskom kostimu;
4. svečanom muškom odijelu;
5. sakou (ženskom);
6. muškoj jakni.
Metalna pločica je pravokutnog oblika, dimenzija 60 × 15 mm. Na prednjoj strani
iste upisano je ime i prezime službenika te službeničko zvanje jedino za
čelnika uprave, lučkog kapetana i glavnog inspektora.

Članak 22.

Osobe iz članka 3. ovog Pravilnika nose značku u obliku dva metalna prekrižena
admiralitetska sidra boje zlata na ovratniku, i to po slobodnoj volji na:
1. bluzi;
2. košulji;
3. svečanom ženskom kostimu;
4. svečanom muškom odijelu;
5. sakou (ženskom);
6. muškoj jakni.

VII. ZAVRŠNE ODREDBE

Članak 23.

Izgled znaka i oznaka zvanja propisan ovim Pravilnikom otiskan je u prilogu 1.
ovoga Pravilnika i čini njegov sastavni dio.

Članak 24.

Svaka osoba iz članka 3. ovog Pravilnika, sukladno s ovim Pravilnikom utvrđenim
dužnostima i ovlaštenjima u nošenju službene odore, ima pravo na:
– jedan svečani ženski kostim u dvije godine,
– jedno svečano muško odijelo u dvije godine,
– jednu ljetnu i jednu zimsku mušku jaknu svake godine,
– jedan zimski i jedan ljetni sako (ženski) svake godine,
– dvije zimske i dvije ljetne suknje svake godine,
– dvoje zimskih i dvoje ljetnih hlača svake godine,
– jedan zimski kaput-dolamicu u dvije godine,
– jedan pulover-vestu svake godine,
– dva kombinezona svake godine,
– jednu zimsku i jednu ljetnu jaknu tamnoplave boje s pripadajućim
reflektirajućim oznakama svake godine,
– jedno zaštitno odijelo tamnoplave boje s postavom na skidanje svake dvije
godine,
– jedne zaštitne hlače osobama iz članka 4. stavka 4., osim članova posade na
brodovima i brodicama kapetanije svake godine,
– jedan par zimskih cipela i jedan par ljetnih svake godine,
– pet bluza dugih rukava i pet bluza kratkih rukava svake godine,
– pet košulja dugih rukava i pet košulja kratkih rukava svake godine,
– pet zimskih i pet ljetnih POLO majica svake godine,
– kapu, kapu-tanjuraču, šešir, vunenu kapu, kacigu, kravatu, kišno
odijelo-kabanicu, prsluk za spašavanje, remen, rukavice, čizme, bijele svečane
cipele, zaštitne radne cipele, čarape koji se zamjenjuju nakon većeg oštećenja
ili potpunog uništenja, odnosno nakon dotrajalosti,
– pripadajuće oznake i znakovlje koji se zamjenjuju nakon većeg oštećenja ili
potpunog uništenja, odnosno nakon dotrajalosti.

Članak 25.

Ukoliko veće oštećenje ili potpuno uništenje dijela službene odore iz članka 24.
ovoga Pravilnika i pripadajućih oznaka i znakovlja nije nastalo kao posljedica
nošenja za vrijeme obnašanja službene dužnosti, odnosno obavljanja posebnih
zadataka službenika, izdat će se novi dio na trošak službenika, odnosno
namještenika.

Članak 26.

Osoba iz članka 3. ovoga Pravilnika kojemu je prestao radni odnos u
ministarstvu, odnosno koji je raspoređen na drugo radno mjesto u ministarstvu,
dužan je službenu odoru i pripadajuće oznake i znakovlje vratiti ili, ako ih
zadržava, isplatiti primjereno njihovoj vrijednosti na dan plaćanja.
Kod prestanka radnog odnosa radi smrti službenika, odnosno namještenika ili
odlaska u mirovinu, službena odora i pripadajuće oznake i znakovlje može se
zadržati bez naplate.

Članak 27.

Čelnik Uprave i lučki kapetan obvezan je organizirati nadzor u svezi s
namjenskim korištenjem, skladištenjem, čuvanjem i popisom službenih odora i
pripadajućih oznaka i znakovlje osoba iz članka 3. ovoga Pravilnika.

Članak 28.

O izdanim službenim odorama i pripadajućim oznakama i znakovlju vodi se popis u
ministarstvu.
Sadržaj popisa iz stavka 1. ovoga članka utvrđuje ministar ministarstva
nadležnog za poslove sigurnosti plovidbe i zaštite mora.

Članak 29.

Nepropisno nošenje ili nenošenje službenih odora i pripadajućih oznaka i
znakovlja propisano ovim Pravilnikom predstavlja povredu službene dužnosti.

Članak 30.

Detaljan opis sirovinskog sastava i kroja tkanina pojedinih dijelova odore osoba
iz članka 3. ovog Pravilnika utvrdit će se internim aktom – katalogom ovog
Ministarstva.

Članak 31.

Danom stupanja na snagu ovoga Pravilnika prestaje važiti Pravilnik o službenoj
odori, oznakama zvanja i značkama službenika i namještenika Uprave za sigurnost
plovidbe i zaštitu mora (»Narod­nim novinama« br. 112/05).

Članak 32.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/06-02/34
Urbroj: 530-03-06-1
Zagreb, 25. rujna 2006.

Ministar
**Božidar Kalmeta**, v. r.

![](dodatni/145345.gif)

![](dodatni/145344.gif)

NAMJEŠTENIK

![](dodatni/145343.gif)

RADNA MJESTA I POLOŽAJI III. VRSTE ZVANJA

![](dodatni/145342.gif)

RADNA MJESTA I POLOŽAJI II. VRSTE ZVANJA
KAPETAN ISPOSTAVE II.
VRSTE

![](dodatni/145341.gif)

RADNA MJESTA I POLOŽAJI I. VRSTE ZVANJA
KAPETAN ISPOSTAVE I.
VRSTE
ZAPOVJEDNIK BRODA
POMORSKI STROJAR

![](dodatni/145340.gif)

SAVJETNIK
INSPEKTOR

![](dodatni/145339.gif)

NAČELNIK ODJELA
VIŠI INSPEKTOR

![](dodatni/145338.gif)

LUČKI KAPETAN
GLAVNI INSPEKTOR

![](dodatni/145337.gif)

ČELNIK UPRAVE

Pravilnik, NN 110/2006-2445
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)